  Майя Бывальцева 5 сюрс адями люкаськиз 18-тӥ оштолэзе Ижкарысь Шор площаде Крым Россие берытскемлы сӥзем митинг-концертэ. Мерлыко огазеяськонъёслэн, пӧртэм политика партиослэн, предприятиослэн но дышетсконниослэн ыстэм муртъёссы сяна, ужрадэ карын улӥсь огшоры адямиос но лыктӥзы. Тросэз Крым сярысь тодэ ваёнъёссэс ог-огзылы шаразы. Вераськизы, кызьы Быдӟым Атыкай ож аръёсы Удмуртие Крымысь кӧня ке сюрс адями ваемын вал. Мукетъёсыз егит дыръязы Сьӧд зарезьын пыласькемзэс, Херсонесэ ветлэмзэс тодазы ваизы. Крым сярысь умой мылкыдъёссэс верзы элькунысь тодмо адямиос но. «Крымын кадь ческыт персикъёс, помидоръёс нокытын ӧвӧл. Туж умой инты, жаль, асьмеос сое 20 арлы ыштылӥмы. Историез учконо ке, Крым котьку асьмелэн вал. Ортчем аръёс ӵоже тросэз ыштэмын, но оскисько, ваньмыз улӟоз шуыса», — вераз Ижысь кун эм академилэн ректорез Николай Стрелков. Соин огкылысь Россиысь наукаосъя академилэн Урал ёзэтысьтыз Историяя, кылъя но литературая Удмурт институтлэн кивалтӥсез Алексей Загребин. «Туннэ валаны кулэ, Крым Россия понна но Россия Крым понна — со одӥг. Озьы ик со вал, политика пыриськиз. Но ваньмыз интыяз берытскиз. Мон солы туж шумпотӥсько. Асьмелэн, россиянъёслэн, туж тросэз Крымен герӟаськемын. Тодэ вайыны луоз литератураез но, христианстволэсь кутсконзэ но, туннэ нуналэз но. Уноезлы россиянъёслы Крым выль Россилэн тодметэз луиз. Мон понна Крым, тросэлы мукетъёсызлы сямен ик, — со пинал вакыт, анай-атаен ӵош зарезь дуре ветлон», — вераз Загребин. Тросэз мылкыдъёссэс вераны сцена вылэ потазы. «Кык ар ортчиз Крым но Севастополь Россия Федерацие пырем дырысен. Юридик ласянь «пырон» валатон шонер, дыр, но адями сямен верам потэ «огазеяськон». Крым асьме кунэ пыриз 18-тӥ даурын ай. Кык ар талэсь азьло Россия но Крым зэмос демократияя урок сётӥзы, быдэс дуннелы возьматӥзы, калыклэн мылкыдыз вань гожтэм катъёслэсь вылӥын шуыса, — сцена вылысен вераз Удмуртиысь Мерлыко палаталэн тӧроезлэн воштӥсез Алексей Шепталин. «Удмурт Кенеш» огазеяськонлэн тӧроез Татьяна Ишматова пусйиз: Крым но Удмуртия ог-огзылы матын луо, угось кыказ ик элькунъёсын трос выжы калыкъёс уло. «Мон Кун Думаысен Крымысь егит азьветлӥсьёсын пумиськылӥ, соос милем верало — «тау, секыт дыръя милемыз ӧз кельтэ шуыса», — Крымын улӥсьёслэсь мылкыдъёссэс вераз Удмуртиысь Кун Кенеш бордын ужась Егитъёслэн парламентсылэн тӧроез Сергей Колегов. Митинге люкаськемъёслэсь мылкыдзэс ӝутӥзы калык кырӟанъя, крезьгуръя но эктонъя «Танок» ансамбль, Удмурт кун филармониысь артистъёс. Нош «Брангуртысь песянайёс» «Евровидение-2012» конкурсын кыкетӥ инты ваем Party for Everybody кырӟанзэс быдэстӥзы. Тегъёс: Ижкар Митинг Удмуртия Крым  